CELEX: 32021R0464
Language: hr
Date: 2021-03-17 00:00:00
Title: Provedbena uredba Komisije (EU) 2021/464 оd 17. ožujka 2021. o neodobravanju ekstrakta kajenske paprike, Capsicum annuum L. var. annuum, skupina longum, kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP)

18.3.2021   
               
               
                  HR
               
               
                  Službeni list Europske unije
               
               
                  L 94/1
               
            
         PROVEDBENA UREDBA KOMISIJE (EU) 2021/464
         оd 17. ožujka 2021.
         o neodobravanju ekstrakta kajenske paprike, Capsicum annuum L. var. annuum, skupina longum, kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 23. stavak 5. u vezi s njezinim člankom 13. stavkom 2.,
         budući da:
         
                     (1)
                  
                  
                     Komisija je 14. ožujka 2018. zaprimila zahtjev društva Bio Natural Protect za odobrenje ekstrakta kajenske paprike, Capsicum annuum L. var. annuum, skupina longum, kao osnovne tvari za uporabu kao repelent za sisavce i ptice koji se hrane sjemenom. Uz revidirani zahtjev zaprimljen 23. svibnja 2019. priložene su tražene informacije iz članka 23. stavka 3. drugog podstavka Uredbe (EZ) br. 1107/2009.
                  
               
                     (2)
                  
                  
                     Komisija je od Europske agencije za sigurnost hrane („Agencija”) zatražila znanstvenu pomoć. Agencija je 31. ožujka 2020. Komisiji dostavila tehničko izvješće o ekstraktu kajenske paprike, Capsicum annuum L. var. annuum, skupina longum (2). Agencija je zaključila da specifikacije ekstrakta kajenske paprike, Capsicum annuum L. var. annuum, skupina longum, uključujući njezin glavni aktivni sastojak kapsaicin, nisu dobro definirane. Nadalje, Agencija smatra da je postojala nesigurnost u pogledu svojstava zadržavanja i ponašanja u okolišu nekih od mogućih sastojaka ekstrakta, uključujući kapsaicin, te su bila potrebna dodatna ispitivanja toksičnosti za sve neciljane vrste. Agencija je napomenula da postoje i dokazi koje su poduzeća dostavila Europskoj agenciji za kemikalije da će se sastojci ekstrakta kajenske paprike, Capsicum annuum L. var. annuum, skupina longum, možda morati razvrstati kao tvari koje uzrokuju teške ozljede oka i koje su štetne ako se progutaju te kao uzrok nadraživanja kože.
                  
               
                     (3)
                  
                  
                     Osim toga, Znanstveni odbor za hranu utvrdio je genotoksični potencijal kapsaicina (3).
                  
               
                     (4)
                  
                  
                     Odgovarajuća ocjenjivanja provedena u skladu s ostalim zakonodavstvom Unije iz članka 23. stavka 2. Uredbe (EZ) br. 1107/2009 nisu bila dostupna.
                  
               
                     (5)
                  
                  
                     Komisija je 17. srpnja 2020. Stalnom odboru za bilje, životinje, hranu i hranu za životinje dostavila izvješće o pregledu (4) i nacrt ove Uredbe o neodobravanju ekstrakta kajenske paprike, Capsicum annuum L. var. annuum, skupina longum.
                  
               
                     (6)
                  
                  
                     Komisija je pozvala podnositelja zahtjeva da podnese svoje primjedbe o tehničkom izvješću Agencije i o Komisijinu nacrtu izvješća o pregledu. Podnositelj zahtjeva podnio je primjedbe, koje su detaljno pregledane.
                  
               
                     (7)
                  
                  
                     Međutim, unatoč argumentima koje je iznio podnositelj zahtjeva, bojazni u pogledu tvari ne mogu se ukloniti.
                  
               
                     (8)
                  
                  
                     Stoga, kako je navedeno u Komisijinu izvješću o pregledu, nije utvrđeno da su zahtjevi iz članka 23. Uredbe (EZ) br. 1107/2009 ispunjeni. Stoga je primjereno ne odobriti ekstrakt kajenske paprike, Capsicum annuum L. var. annuum, skupina longum, kao osnovnu tvar.
                  
               
                     (9)
                  
                  
                     Ovom se Uredbom ne dovodi u pitanje ponovno podnošenje zahtjeva za odobrenje ekstrakta kajenske paprike, Capsicum annuum L. var. annuum, skupina longum, kao osnovne tvari u skladu s člankom 23. stavkom 3. Uredbe (EZ) br. 1107/2009.
                  
               
                     (10)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Ekstrakt kajenske paprike, Capsicum annuum L. var. annuum, skupina longum, ne odobrava se kao osnovna tvar.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. ožujka 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 309, 24.11.2009., str. 1.
         
         
            (2)  EFSA (Europska agencija za sigurnost hrane), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds (Tehničko izvješće o rezultatima savjetovanja s državama članicama i EFSA-om o zahtjevu za odobrenje ekstrakta kajenske paprike, Capsicum annuum L. var. annuum, skupina longum, kao osnovne tvari za uporabu u zaštiti bilja kao repelent za sisavce i ptice koji se hrane sjemenom). EFSA, povezana publikacija 2020.:EN-1838. 77 str. doi:10.2903/sp.efsa.2020.EN-1838.
         
            (3)  Opinion of the Scientific Committee on Food on Capsaicin (Mišljenje Znanstvenog odbora za hranu o kapsaicinu, doneseno 26. veljače 2002.); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.
         
            (4)  https://ec.europa.eu/food/plant/pesticides/eu-pesticides-db_en.